ธกส.เร่งช่วยเกษตรกรต้อนเข้าพักหนี้ยกแผง
ธ.ก.ส.เร่งเครื่องต้อนเกษตรกรเข้าโครงการพักหนี้ไม่เกิน 5 แสนบาทไปแล้วกว่า 3.1 แสนราย คาด มี.ค.เข้าหมด
14 ก.พ. 2555

ธ.ก.ส.เร่งเครื่องต้อนเกษตรกรเข้าโครงการพักหนี้ไม่เกิน 5 แสนบาทไปแล้วกว่า 3.1 แสนราย คาด มี.ค.เข้าหมด
นายบุญไทย แก้วขันตี ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 7 ก.พ.ที่ผ่านมา ให้ขยายเวลาการเข้าร่วมโครงการพักชำระหนี้แก่เกษตรกรและผู้มีรายได้น้อยที่มีหนี้ต่ำกว่า 5 แสนบาท ออกไปจนถึงวันที่ 15 เม.ย. 2555 ขณะนี้มีลูกค้าธนาคารสมัครเข้าร่วมโครงการแล้ว 3.14 แสนราย จากจำนวนเกษตรกรลูกค้าที่มีสิทธิเข้าร่วมโครงการทั้งสิ้น 6.39 แสนราย มูลหนี้ทั้งสิ้น 7.77 หมื่นล้านบาท 
อย่างไรก็ตาม มีเกษตรกรที่ประสบอุทกภัยและได้เข้าร่วมโครงการพักชำระหนี้น้ำท่วมปี 2554 ไปแล้ว จำนวน 2.82 หมื่นราย คิดเป็นเงิน 4,477 ล้านบาท ส่วนที่เหลือได้แจ้งความประสงค์ขอพักชำระหนี้ 3.14 แสนราย มูลหนี้รวม 3.87 หมื่นล้านบาท และแจ้งความประสงค์ไม่เข้าร่วมโครงการ 4.29 หมื่นราย คิดเป็นมูลหนี้ 4,781 ล้านบาท จึงมีเกษตรกรที่ได้รับการช่วยเหลือตามโครงการพักชำระหนี้แล้วทั้งสิ้น 3.42 แสนราย คิดเป็นมูลหนี้ 4.32 หมื่นล้านบาท หรือ 88.88% ของผู้เข้าร่วมโครงการ
นายบุญไทย กล่าวอีกว่า ขณะนี้ยังคงมีลูกค้าที่ยังไม่ได้แจ้งความประสงค์ในการเข้าร่วมโครงการ หรือยังไม่ได้รับความช่วยเหลืออีก 1.81 แสนราย มูลหนี้รวม 2.26 หมื่นล้านบาท ซึ่ง ธ.ก.ส.จะเร่งดำเนินตามนโยบายให้แล้วเสร็จภายในเดือน มี.ค.นี้
ทั้งนี้ ผู้สนใจสามารถยื่นความจำนงกับธนาคารรัฐอีก 4 แห่ง